Title: ระเบียบคณะกรรมการกองทุนเงินทดแทนว่าด้วยการจัดหาผลประโยชน์ของกองทุนเงินทดแทน พ.ศ. 2547

ระเบียบคณะกรรมการกองทุนเงินทดแทน

ระเบียบคณะกรรมการกองทุนเงินทดแทน
ว่าด้วยการจัดหาผลประโยชน์ของกองทุนเงินทดแทน
พ.ศ.
๒๕๔๗

โดยที่เป็นการสมควรกำหนดหลักเกณฑ์และวิธีการในการดำเนินการจัดหาผลประโยชน์ของกองทุนเงินทดแทน
เพื่อให้การดำเนินการจัดหาผลประโยชน์ของกองทุนเงินทดแทนเป็นไปด้วยความเรียบร้อย
คล่องตัวและมีประสิทธิภาพ

อาศัยอำนาจตามความในมาตรา
๒๙ และมาตรา ๓๒ (๔) แห่งพระราชบัญญัติเงินทดแทน พ.ศ. ๒๕๓๗
คณะกรรมการกองทุนเงินทดแทนโดยความเห็นชอบของกระทรวงแรงงาน
จึงวางระเบียบไว้ดังต่อไปนี้

ข้อ ๑  ระเบียบนี้เรียกว่า ระเบียบคณะกรรมการกองทุนเงินทดแทน
ว่าด้วยการจัดหาผลประโยชน์ของกองทุนเงินทดแทน พ.ศ. ๒๕๔๗

ข้อ ๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้สำนักงานประกันสังคม
หรือนิติบุคคลที่ได้รับใบอนุญาตประกอบธุรกิจหลักทรัพย์ประเภทการจัดการกองทุนส่วนบุคคลตามกฎหมายว่าด้วยหลักทรัพย์และตลาดหลักทรัพย์
ซึ่งสำนักงานประกันสังคมทำความตกลงให้จัดหาผลประโยชน์ของกองทุนเงินทดแทนมีอำนาจหน้าที่ในการนำเงินกองทุนไปจัดหาผลประโยชน์

ข้อ ๔ 
การนำเงินกองทุนไปจัดหาผลประโยชน์ให้ดำเนินการได้สำหรับการลงทุนดังต่อไปนี้
(๑) ลงทุนในหลักทรัพย์ที่มีความมั่นคงสูงที่กำหนดไว้ดังต่อไปนี้
จำนวนไม่น้อยกว่าร้อยละหกสิบของเงินกองทุน
(ก) เงินฝาก
บัตรเงินฝาก ของธนาคารที่มีกฎหมายเฉพาะจัดตั้ง
หรือธนาคารพาณิชย์ตามกฎหมายว่าด้วยการธนาคารพาณิชย์ที่กองทุนฟื้นฟูและพัฒนาระบบสถาบันการเงินค้ำประกันเงินต้นและดอกเบี้ย
(ข)
ตราสารแสดงสิทธิในหนี้
โดยมีกระทรวงการคลังหรือธนาคารแห่งประเทศไทยหรือกองทุนเพื่อการฟื้นฟูและพัฒนาระบบสถาบันการเงิน
เป็นผู้ออกหรือเป็นผู้รับรอง รับอาวัล ค้ำประกันเงินต้นและดอกเบี้ย
(ค)
ตราสารแสดงสิทธิในหนี้ที่ตราสาร ผู้ออกตราสาร ผู้ค้ำประกันหรืออาวัลตราสารได้รับการจัดอันดับความน่าเชื่อถืออยู่ในอันดับที่สามารถลงทุนได้
(Investment Grade)
(๒)
ลงทุนในหลักทรัพย์ที่มีความเสี่ยงดังต่อไปนี้
ไม่เกินกว่าร้อยละสี่สิบของเงินกองทุน
(ก) เงินฝาก
บัตรเงินฝาก ของธนาคารพาณิชย์ตามกฎหมายว่าด้วยการธนาคารพาณิชย์ที่มิได้รับการค้ำประกันเงินต้นและดอกเบี้ยจากกองทุนเพื่อการฟื้นฟูและพัฒนาระบบสถาบันการเงิน
(ข)
ตราสารแสดงสิทธิในหนี้ที่ไม่ได้กำหนดไว้ใน (๑)
(ค) หน่วยลงทุน
หรือใบสำคัญแสดงสิทธิที่จะซื้อหน่วยลงทุน
(ง) หุ้น
ใบสำคัญแสดงสิทธิที่จะซื้อหุ้น ตราสารอนุพันธ์ หรือการทำธุรกรรมทางการเงินเพื่อป้องกันความเสี่ยง
(จ)
การลงทุนอื่นให้เป็นไปตามที่คณะกรรมการกองทุนเงินทดแทนกำหนด
โดยความเห็นชอบของกระทรวงแรงงาน

ข้อ ๕  การนำเงินกองทุนไปจัดหาผลประโยชน์ตามข้อ ๔
ให้เป็นไปตามสัดส่วน รายละเอียด วิธีการ
และเงื่อนไขการลงทุนที่คณะกรรมการกองทุนเงินทดแทนประกาศกำหนด
ค่าใช้จ่ายในการบริหารการลงทุน
ให้ใช้จ่ายจากผลประโยชน์ที่เกิดจากการลงทุนก็ได้

ข้อ ๖  ให้เลขาธิการรักษาการตามระเบียบนี้

ประกาศ
ณ วันที่ ๓๐ กันยายน พ.ศ. ๒๕๔๗
ไพโรจน์  สุขสัมฤทธิ์
เลขาธิการสำนักงานประกันสังคม
ประธานกรรมการกองทุนเงินทดแทน

พรพิมล/พิมพ์
๒๙
มีนาคม ๒๕๔๘
ธัญกมล/ศุภสรณ์/ตรวจ
๒๒
เมษายน ๒๕๔๘
A+B

[๑] รก.๒๕๔๗/พ๑๒๑ง/๘๘/๒๗
ตุลาคม ๒๕๔๗